khistorydata/jeongjo-sjw-relations huggingface dataset:
정조 2년
戊戌四月初一日申時。上御誠正閣。輪對官入侍時。同副承旨申應顯。假注書金載瓚。記事官徐龍輔金勉柱。活人別提宋翼休。瓦署別提宋重晉。中學訓導邊得翰。東學訓導金鳳郁。西學訓導李錫源。以次進伏訖。上曰。輪對官。各一人進前。翼休進伏。上問職掌。對曰。掌救活都民矣。上曰。能擧職乎。對曰。以臣無似。何以盡職。上問所懷。對曰。無可達之事矣。上問遺在幾何。對曰。無矣。命退出。重晉進伏。上問職掌。對曰。掌燔瓦矣。上曰。近日瓦政甚疎。何也。對曰。連爲申飭。而猶且如此。誠惶悶矣。上問遺在幾何。對曰。見存之瓦。爲一千一百三十聚矣。命退出。得翰進伏。上問職掌。對曰。守護學舍。勸課諸生矣。上曰。所勸者何事。對曰。每以孜孜讀書之意。勸之矣。上曰。勸其句讀之學乎。勸其窮索之工乎。對曰。臣無知識。何能與諸生討論深奧乎。只勸其讀書而已。命退出。錫源進伏。上問職掌。對曰。勸其程課。討論文義矣。上曰。討論之時。必有疑晦相可否之句。汝其陳之。對曰。別無指的仰對處矣。命退出。鳳郁進伏。上問職掌。對曰。敎導學儒之職矣。上曰。所敎所導者爲何事。對曰。臣則明經出身。不解文義。每於受講時。只在傍抽栍而已。命退出。上曰。自政院。招致京畿營吏。使之頻報雨後農形。可也。命退。承史以次出。
정조 2년
行都承旨洪國榮藥院直。行左承旨鄭民始坐。右承旨李義翊坐直。左副承旨徐有防傳旨未下。右副承旨李鎭衡坐。同副承旨申應顯坐直。注書柳孟養受由鄭東浚病。假注書李兢淵藥院直金載瓚仕直。事變假注書柳文養仕。
정조 2년
申應顯啓曰。合辭方張之時。連日闕啓。事甚未安。大司諫李秉模。司諫朴天衡。獻納朴在源。正言嚴思憲。執義李謙彬。持平洪履健。旣有只推之命。竝卽牌招。何如。傳曰。允。
정조 2년
以大司諫李秉模。司諫朴天衡。獻納朴在源。正言嚴思憲。執義李謙彬。持平洪履健牌不進罷職傳旨。傳于申應顯曰。只推。
정조 2년
傳于李鎭衡曰。所御橋子一部。慈宮橋子一部。皆依內下見樣。卽爲造入。慈宮橋子。只令取色。而別看役。旣已聽傳敎。自本院別定解事郞廳。監董擧行。物力參酌磨鍊。自戶曹上下事。分付該院。
정조 2년
以校理鄭宇淳。副校理沈豐之黃昇源牌不進罷職傳旨。傳曰。只推。
정조 2년
李義翊。以弘文館言啓曰。校理鄭宇淳。副校理沈豐之黃昇源。旣有只推之命。竝卽牌招察任。副修撰南鶴聞金憙。謂有情勢。不爲行公。一體牌招察任。何如。傳曰。允。
정조 2년
傳于李義翊曰。書狀官入侍。
정조 2년
鄭民始。以兵曹言啓曰。本曹佐郞鄭淵淳。身病猝重。屢度呈狀乞遞。宿衛重地。不可久曠。今姑改差。何如。傳曰。允。
정조 2년
傳于鄭民始曰。訓將受香。仍佩往來。再明還來。前禁將兼察事。分付。而禁將。旣承筵敎。不必牌招聽傳敎矣。捕將李國賢。亦爲受香。仍佩往來。還來間。左捕將兼察事。牌招聽傳敎。
정조 2년
申應顯。以刑曹言啓曰。因觀象監啓辭。昨日入番官員安思德趙尙烈等。令攸司各別重繩事。命下矣。安思德趙尙烈等。遲晩取招後。取考律文。則天文垂象。鐵天監官。失於占候奏聞者。杖六十。凡奉制書。有所施行。而違者杖一百。名例云。二罪俱發。以重者論。安思德趙尙烈等。從重論。各以杖一百律。勘處之意。敢啓。傳曰。知道。
정조 2년
李鎭衡。以義禁府言啓曰。李重玉。杖一百收贖。告身盡行追奪。慶尙道蔚山府流三千里定配事。草記批旨內。如有功議。減等事。啓下。而問于李重玉處。則無功議云矣。敢啓。傳曰。知道。
정조 2년
李義翊。以刑曹言啓曰。內需司書員徐忠錫等供辭啓目判付內。四房執吏書員等處。更加施威。反覆究覈。若復不卽直招。不卽現納。直以刑推之意草記。待允下加刑得情事。判下矣。依傳敎。以判付內辭意。發問目施威。逐段鉤問。反覆嚴覈。而重記以下許多條目。擧皆依前抵賴。半日按査。無意吐實。情狀萬萬巧惡。平問之下。無以得情。各別嚴刑。期於輸情。何如。傳曰。嚴杖究問。卽爲啓聞。
정조 2년
戊戌四月初二日。兼春秋朴行淳。刑曹啓目。罪人庫子金贊景等。以私置簿私冊子之不爲直招。嚴刑得情。何如。啓。傳曰。內司官吏豪悍頑惡之習。自前稔知是。乃至於今番事。而渠輩無形無狀之罪。尤無所逃。內司元無重記之說。已是不成說之言是如乎。雖小小該宮房。物力之萬萬不及於內司者。所謂次知中官之重記。莫不有之。自上前後取見。亦不知幾次。則獨於內司耳亦旀。以元無重記是如。縷縷遮說。終不現納者。豈是近似之事乎。此專由於欲掩偸竊之罪。抵死牢諱之意也。推以事情。明若觀火更良。重記現納之意。各別嚴覈。期於得情爲旀。其矣等供辭中。鄕又事。冒減事。外鄕名色事。陳省例債事。役價人情事。均廳給代錢二千兩消融事段。其中或有流來之謬規是旀。又或有循訛之前例是乃。許多物種分食之時。豈無一字半字成冊。而但以口傳與立丈。轉相授受乎。此亦渠輩之意。以爲此事根。因文書現納。則其他未及吐實之罪犯。從此發露。故寧爲桁楊之鬼。尙無別白之招者。亦非難知之事是旀。至又均廳給代錢段。事面自別。旣有本廳文書。又有本年記簿。似不敢下手處。而猶且容易犯用。若是無忌。則此外文跡䵝昧憑考眩晦之事。必有許多奸贓。到今雖欲諱也。其可得乎。固當登時嚴刑。期於直招是乎矣。刑下取服。猶有未盡輸款之慮乙仍于。姑不加刑爲去乎。所謂四房執吏書員等處。更加施威。反復究覈。若復不卽直招。不直現納是去等。直以刑推之意草記。待允下加刑得情爲旀。鄕又外鄕等名色。雖謂流來舊規。猶之可也。不足深覈者。而其外如均廳錢偸食等。如此犯法之事。必當不一而足兺除良。同內司中田畓總數拔出偸食之幾何。錢穀財貨拔出偸食之幾何。種種元文書中最久條拔出偸食之幾何。亦當不可勝記。右項判付內條件。亦爲這這逐段發問目。除尋常鉤問。使卽取服爲良如敎。
정조 2년
戊戌四月初二日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上命奏公事。上曰。黃海水使之呈遞。果是實病云乎。國榮曰。然矣。上曰。關王廟祭報府持入。賤臣承命奉進。上命讀奏。上曰。御將之病。近果差勝云乎。國榮曰。御將之病。以脚痛不能拜跪。故屢次賓對皆不得入參。似難爲祭官矣。上曰。然則祭官。不可不改差耶。國榮曰。勢將變通矣。上曰。以已通將望之人。更爲塡差事。分付。賤臣承命出傳。上曰。訓將亦差祭官。行祭間。訓將之任。卿可兼察。而旣承筵敎。不必牌招聽傳敎矣。國榮曰。轎子造成。方命尙衣院爲之。而物力則當自戶曹劃送乎。上曰。當下敎矣。仍命退。諸臣以次出。
정조 2년
戊戌四月初二日午時。上御誠正閣。書狀官入侍時。行左承旨鄭民始。假注書金載瓚。記事官徐龍輔金勉柱。書狀官李在學。以次進伏訖。上曰。書狀進前。無恙往返。喜矣。使事不可謂順成。而亦不可謂不得順成矣。在學對曰。以咨文中究字。屢次請改。終不回聽。莫非臣等不善周旋之罪。惶恐無地矣。使行凡有所幹於彼國者。專靠於象譯輩。而今番諸譯。蒙不知事。過爲恇怯。不但無益於使事。適足取侮於彼人。譯舌之漸不如古。誠非小憂矣。民始曰。古之象譯。善探彼情。長於做事。雖當至難之處。猶能臨機善應。隨事彌縫矣。近日則擧皆愚迷。全未曉事。莫重使行之只憑是輩。誠甚可悶矣。上曰。然矣。譯舌之乏人。實是朝家之憂矣。上曰。刷馬驅人之侵漁郡邑者。比前。何如。在學曰。今行則稍勝於前日矣。上曰。歷路農形。何如。在學曰。兩麥次第向茂。而但旱乾爲悶。昨今之雨。誠爲大幸矣。上曰。彼地則春農。何如。在學曰。胡地尙寒。山海關以北。冬雪未解。尙不得始耕。以南則往往有起墾處矣。上曰。彼地無水田云。然否。在學曰。惟高麗舖有水田。高麗舖者。卽古之高麗人。避兵入居。自成一村。仍名爲高麗舖。故獨有水田。如我國樣矣。上曰。遊覽諸勝否。在學曰。自丙申失銀之後。彼以甲士守館。不許出入。故不得遊觀矣。上曰。見天柱堂乎。在學曰。來時登覽。而聞年前失火纔得重建。故宏麗之制。大不如前。所謂自鳴樂西洋畫之屬。古有而今無云矣。太學則殿宇排鋪。極其壯麗。門前有八座大石鼓。而蝌蚪剝落。不可辨矣。上曰。夷齊廟。何如。在學曰。廟中設二塑像。而廟在山下。松檜溪壑之勝。頗有可愛處矣。上曰。行中無冒禁者否。在學曰。另加嚴束。幸無大段冒禁之患矣。命退。諸臣以次出。
정조 2년
戊戌四月初二日未時。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。尙衣院監董之役。何郞廳爲之乎。知入。賤臣承命出問。還奏曰。主簿具紞爲之云矣。上命持入朔書。上曰。壯元柳文養善書乎。國榮曰。素有筆才矣。上曰。左承旨入侍。行左承旨鄭民始進前。上命副提調先退。命民始書傳敎曰。刑曹今日開坐。待公事判下。卽爲擧行。更招後勿爲罷坐。以待下敎事。卽爲分付。仍命書刑曹公事判付。上曰。兵曹雇立單抄持入。賤臣承命捧入。上命書傳敎曰。延祜宮雇軍。元數三名云。旣依先朝受敎。內官守僕。以毓祥宮內官守僕仍用。則依前數三名定立。儲慶宮祧後不緊雇軍。自當減省。依延祜宮雇軍數擧行。守直中官。當爲二員。守僕亦當爲二人。而何必沙汰。有闕勿補事。分付該宮及內侍府。上曰。姜彝正之疏。何如。民始曰。其所聲罪。似未穏當矣。上曰。然矣。上曰。吏曹郞階。向來申飭之後。果無如前之弊云乎。民始曰。然矣。而郞階若不趁卽出給。則蔭官有不得出六之慮云矣。上曰。此則分付銓曹。俾勿遺漏。隨卽出給。好矣。命退。諸臣以次出。
정조 2년
戊戌四月初二日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上命讀冬至書狀官書啓。上曰。書啓甚詳備矣。國榮曰。然矣。上曰。書啓中經綸。何如。國榮曰。經綸則別無新奇者矣。上曰。雖以唐報觀之。彼國之把守諸處。壯其防禦。可知矣。國榮曰。彼國專尙武力。故兵强馬壯。實無可敵之望云矣。上曰。然矣。國榮曰。俄有同副承旨入侍之命。故方來待閤外矣。上曰。俄命退去矣。中官似未傳之。其令退去。賤臣承命出傳。上曰。夏享大祭祭報府持入。賤臣承命奉進。上命國榮讀奏。上曰。今日齋宿祭官。使吏曹郞廳。摘奸以來。仍命退。諸臣以次出。
정조 2년
行都承旨洪國榮藥院直。行左承旨鄭民始坐。右承旨李義翊坐。左副承旨徐有防傳旨未下。右副承旨李鎭衡坐直。同副承旨申應顯坐直。注書柳孟養受由鄭東浚病。假注書李兢淵藥院直金載瓚仕直。事變假注書柳文養仕。
정조 2년
申應顯。以尊崇都監言啓曰。王大妃殿玉冊文玉寶文。惠慶宮竹冊文玉印文。中宮殿玉冊文敎命文金寶文。書出眞諺各一件。謹此封入。箋文致詞儀註。待禮曹承文院啓下。追後書入之意。敢啓。傳曰。知道。
정조 2년
傳于李義翊曰。禮房承旨。馳詣受香所奉審後。諸執事進排官。摘奸以來。
정조 2년
以黃海監司封進官殷栗縣監朴星源罷黜狀啓。傳于申應顯曰。今年節序差晩。魚産之不能及期封進。不是異事。封進官該房令勿爲罷黜。卿亦勿待罪事。回諭。
정조 2년
吏批。判書金鍾秀受由。參判徐浩修進。參議未差。右副承旨李鎭衡進。
정조 2년
吏批啓曰。判書金鍾秀受由在外。參議未差。小臣獨政未安。何以爲之。敢稟。傳曰。仍爲之。以李在學爲副應敎。以嚴思晩爲校理。高益擎爲奉常正。李壽咸爲兵曹佐郞。曺允弼爲引儀。權中立爲白川郡守。河恩君垙爲司饔提調。兼校書校理單鄭志儉。兼校書著作單徐龍輔。學諭三單李錫源吳錫齡金鼎國。
정조 2년
兵批。判書李徽之進。同副承旨申應顯進。
정조 2년
兵批啓曰。黃海水使。今當差出。而擬望之人乏少。他道守令竝擬。何如。傳曰。允。以金朝潤爲同知。以李𡊠爲副摠管。金道煥爲羽林將。許冥爲忠壯將。張鎭崇爲景福將。以李邦五爲黃海水使。金處升爲羅州營將。具善亨爲珍島監牧官。護軍黃寀。司果金復根。東林中軍單尹在復。
정조 2년
戊戌四月初三日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。近來武備。全不成樣。雖幸邊圉無警。兵革無憂。而其在安不忘危之道。豈不念陰雨之備乎。此甚可悶矣。國榮曰。此事誠可悶矣。聖王之爲治。雖尙文敎。而詰戎之政。亦未嘗不講。故易曰。重門擊柝。以待暴客。又曰。弧矢之利。以禦天下。此可見武備之不可一日可忽。而近來昇平日久。人心狃安。外邑之關防不固。器械不利。已無可言。雖以京軍門言之。萬無緩急可恃之望。豈不寒心哉。當此無事之時。不可不留意於儲蓄糧餉繕器械之道矣。上曰。卿言。果是矣。國榮曰。此等事。雖非一朝一夕之可爲者。而漸次修擧。則終必有收效之日矣。上曰。前日所下甲冑。軍門果能修補用之否。國榮曰。所下甲冑。皆破弊難用。故臣營則方欲新造矣。上曰。物力不難乎。國榮曰。物力則臣有爲此儲置者矣。上曰。卿見武藝別監新望乎。國榮曰。今番則身手凡百。皆可合矣。上曰。訓將必善擇矣。仍命退。諸臣以次出。
정조 2년
戊戌四月初三日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。禁營尺短木之將爲改備者。幾何乎。國榮曰。尺短。合爲四百餘同。而幾盡改備。餘者不多矣。上曰。卿之昨年別備者。幾許乎。國榮曰。錢爲萬貫矣。上曰。以卿之輕財好施。別備之多。何能如是乎。國榮曰。臣於營門之財。未嘗私用。故自有餘儲而然矣。上曰。甲冑造成幾何。國榮曰。騎士別武之類。皆將造給矣。上曰。好矣。上曰。奎章閣書冊等事。多有看檢者。使誰爲之好耶。國榮曰。新除直提學。似好矣。上曰。然矣。上曰。有擧行之事。直提學鄭民始。入直於摛文院事。分付。仍命退。諸臣以次出。
정조 2년
戊戌四月初三日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上命奏政望。上落點。上曰。黃海水使之末望落點。何如。國榮曰。爲人可用云矣。上命奏諸道狀啓。國榮讀奏京畿監司江華留守雨澤狀啓。上曰。今番雨澤。亦似不足矣。國榮曰。然矣。讀奏京畿監司咸鏡監司加分狀啓。上曰。北道還穀之昨年未捧旣多。而又此加分。誠爲日後可悶矣。國榮曰。還穀之加分。雖甚可悶。而當此春窮。排巡難繼。則不可不許施矣。上曰。海伯之狀罷殷栗。雖是前例。而此時守令之輕遞。豈不可悶乎。國榮曰。此是薦新物種過時之罪。則似與得罪於治政有異。法典雖如是。宜有參恕之道矣。上曰。予意果如此。將下敎矣。仍命退。諸臣以次出。
정조 2년
藥房都提調臣徐命善。提調臣具允鈺。副提調臣李義翊啓曰。伏未審夜間聖體。若何。臣等今日。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿慈宮氣候一樣。下敎日入侍。宜矣。
정조 2년
申應顯。以都摠府言啓曰。今日入直內三廳武兼禁軍及軍兵等。中日習射。請出褾信。傳曰。知道。
정조 2년
申應顯。以司僕寺言啓曰。兼內乘李邦五。昨日政移拜外任矣。其代。卽令該曹口傳差出。以爲推移入直之地。何如。傳曰。允。
정조 2년
申應顯啓曰。明日次對。諫院無進參之員。未署經外。未肅拜呈告人員。竝待開門牌招。以爲擁移入侍之地。何如。傳曰。允。
정조 2년
以校理鄭宇淳。副校理沈豐之。副修撰南鶴聞金憙牌不進罷職傳旨。傳于李義翊曰。只推。
정조 2년
兵曹口傳政事。兼內乘具敍五申載文任屹。
정조 2년
申應顯。以訓鍊都監言啓曰。依下敎。武藝別監黃海壽姜德輝。右部右司後哨火兵。竝降定付屬之意。敢啓。傳曰。知道。
정조 2년
傳于李鎭衡曰。同副承旨入侍。
정조 2년
以全羅監司鄭元始狀啓。海南縣蛇洞里居保人金凡山囕死事。傳于鄭民始曰。令本道恤典擧行。
정조 2년
傳于申應顯曰。日已暮矣。新除授摠戎使。卽爲牌招。傳授密符。
정조 2년
申應顯。以兵曹言啓曰。五衛將李壽鵬。素患痰癖之症。當此換節之時。闖發叫痛。時月之內。無望供職。呈狀乞遞。宿衛輪番之任。不可久曠。今姑改差。何如。傳曰。允。
정조 2년
戊戌四月初四日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。校書著作肅拜之遲滯。何故也。國榮曰。徐龍輔旣在闕中。故昨夜下批後。卽呈肅單。而政院書吏。忘却掩置。不爲入啓云矣。上曰。院吏之擧行。每多如此。良可駭也。上曰。昨見公忠監司狀啓。扶安稅船之臭載。甚可嗟惜矣。國榮曰。當此經用難繼之時。有此臭載之患。誠爲可惜。而穀物幾盡拯出。人命皆免渰死之弊。是猶可幸矣。上曰。今番都監之役。能無爲民弊之事云乎。國榮曰。聞戶判之言。則凡事各別申飭。而下隷亦定數出入云矣。上曰。陳賀時侍衛班次。儀仗排立等節。近來則與古例有異。此亦不可不釐正矣。國榮曰。朝儀宜有法度。酌古通今。作爲圖式。以爲遵行之地。似好矣。上曰。當爲圖式而頒示矣。國榮曰。儀節旣有變通者。則不可不一番習儀。然後可免做錯之弊矣。上曰。別監服色。亦有釐正者。渠輩之有時服與黑團領。非但無義。亦有浮費。何以定制則好耶。國榮曰。差備別監。與武藝別監無異。朝廷之文武。差備別監則常着紅直領。武藝別監則常着紅天翼。而陵幸時則差備別監。亦依前着天翼。至於黑團領。則永爲革去。似好矣。上曰。卿言果合予意。當以此定式矣。上命退。諸臣以次出。
정조 2년
戊戌四月初四日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。反庫御史書啓。見之否。國榮曰。俄者見之矣。上曰。以書啓觀之。則庫舍皆是㮙然矣。國榮曰。所謂幻貿散置等事。多矣。上曰。次對。明將爲之否。國榮曰。明日依例爲之云矣。上曰。豈料訓局事之如是不成說乎。誠甚可悶矣。國榮曰。雖以書啓觀之。事多䵝昧。有難明知。令備局回啓。然後可以處分矣。上曰。然矣。上曰。御史。明日次對。同爲入侍。仍命退。諸臣以次出。
정조 2년
戊戌四月初四日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。別監輩服色事。俄者下敎。而此是古例也。且爲省費之道矣。國榮曰。渠輩亦必樂之矣。上曰。新除摠戎使。何如。國榮曰。大臣亦以爲爲人簡精云矣。上曰。御史書啓。明日次對。可以回啓耶。國榮曰。旣有下敎。似當趁卽爲之矣。上曰。都監之留庫銀子。亦多以貿易出給。當此銀貨漸貴之時。爲將臣者。其宜貿置之不暇。豈如是輕易遷動乎。國榮曰。此等事。果是誤着矣。上曰。以今番張志恒事觀之。則知人果難矣。予於平日。決知此人之不負國家。倚任而信用矣。豈意其若是乎。國榮曰。今番事。雖甚可駭。而究其本。則似是襲謬之致也。上命奏公事。仍命退。諸臣以次出。
정조 2년
戊戌四月初四日酉時。上御誠正閣。同副承旨入侍時。同副承旨申應顯。假注書金載瓚。記事官徐龍輔金勉柱。以次進伏訖。上命書傳敎曰。節用而愛民。夫子之訓也。無恒産無恒心。亞聖之言也。不特外政然也。內政亦然。試以掖隷言之。近因朝令之嚴。似不敢作弊於市廛。亦不敢跳踉於閭里。則本以貧寒之類。無隻錢粒米之所出。何暇責其服色之侈麗。如紅直領紅天翼黑團領黑天翼等備例之服色乎。且古則別監。不敢與朝官相抗。故所着之服。只是一色。元無紅黑互着之法矣。大抵雖以朝廷大小章服之制言之。文武各異。則於掖隷差備別監武藝別監。亦豈無異制之道乎。復舊除繁之道。當有一定從便之制。況今易服不遠。亦宜及此定式。此後則掖隷諸般不緊改着之服。一竝復舊革罷。但以紅衣一色着之。差備別監則城內城外闕內擧動及把門時。竝以頭巾紅色直領爲之。只幸行郊行戎服之時。用天翼。武藝別監則無論殿座動駕陵行郊行。以天翼草笠具笠。飾虎鬚用之。但侍衛外把門時。以頭巾天翼擧行。以此永久遵行。以定規模。以省冗費事。分付掖庭署及戶曹。書訖。命退。承史以次出。
정조 2년
申應顯。以禮曹言啓曰。永祐園園上改沙草吉日。更爲擇入事。命下矣。吉日。更令日官推擇。則今四月十四日十五日十六日。皆有拘忌。十七日卯時十八日辰時十九日卯時。俱吉云。以何日定行乎。敢稟。傳曰。以十九日爲定事。分付。
정조 2년
傳于鄭民始曰。大臣備局堂上引見。下直守令。同爲入侍。
정조 2년
傳于李義翊曰。刑曹判書牌招。使之開坐。
정조 2년
傳于申應顯曰。捕盜從事官。招致三司下人巫女率畜者。其間幾人。摘發與否。問知以奏。
정조 2년
傳于申應顯曰。易是昧然之事。而事面則所重在焉。尙衣院卿事提調李徽之遞差。該院惠慶宮服色單子勿施。令弘文館博考典禮。仍令該院提調就議大臣。議定後磨鍊以入。
정조 2년
傳于申應顯曰。朝則座目未入之前。混傳殿座。莫重次對。未整閣門之班。今又政望已下之後。誤聽下敎。使莫重命牌。致有收還之擧。事之駭然。莫甚於此。況昨夜啓請寶。雖是中官未能提醒之致。而司謁亦不警咳於中官。至於經夜。當該司謁。令攸司料治。
정조 2년
以平安監司狀啓。安州牧西山里居幼學李聖西妻洪召史等爛死事。傳于鄭民始曰。令本道恤典擧行。
정조 2년
李義翊。以上諡封園都監郞廳都提調意啓曰。綏吉園都監堂郞。率相地官進往時。依例騎驛。而勿爲㕑傳。糧饌依癸酉例。自戶曹上下事。分付。何如。傳曰。允。
정조 2년
又以尊崇都監言啓曰。王大妃殿致詞一道箋文一道。惠慶宮致詞一道。各書眞諺二本。謹此封進之意。敢啓。傳曰。知道。
정조 2년
申應顯。以義禁府言啓曰。在囚中官。姑令保放待査事。更爲拿囚事。命下矣。時囚罪人金德九。依下敎。姑令保放之意。敢啓。傳曰。知道。
정조 2년
又以兵曹言啓曰。忠壯衛將黃道暹。身病猝重。旬月之內。無望供職。呈狀乞遞。宿衛輪番之任。不宜久曠。改差。何如。傳曰。允。
정조 2년
傳于李義翊曰。坐直承旨入侍。
정조 2년
執義李謙彬。司諫朴天衡。持平洪履健。應敎林蓍喆。校理黃昇源。修撰沈有鎭啓曰。請鄭致達妻。爲先削其爵號。亟施邦憲。使四百年宗社轉危而爲安。措辭見上上曰。不允。請放歸田里罪人金相福。爲先極邊遠竄。措辭見上上曰。不允。請遠竄罪人韓翼謩。金吾草記勿施之命。亟令還寢。仍施遠竄之典。措辭見上上曰。不允。執義李謙彬。司諫朴天衡。持平洪履健啓曰。請洪樂任。亟令王府設鞫嚴問。明正典刑。措辭見上上曰。不允。請逆禶妻。金吾初定濟州地定配籍沒家産。一依法典擧行。上曰。不允。請黑山島定配罪人龜柱。亟加嚴鞫。快正王法。措辭見上請遲晩物故罪人啓能。亟施孥藉之典。措辭見上上曰。亟停勿煩。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請放逐鄕里罪人朴宗德。施以屛裔之典。措辭見上上曰。亟停勿煩。請薪智島定配罪人敬彬。熊川縣定配罪人成運。亟令王府。更爲設鞫得情。措辭見上上曰。不允。請還寢象厚放歸田里之命。仍施絶島定配之典。措辭見上上曰。不允。請還寢李觀源定配之命。更令王府設鞫得情。措辭見上上曰。不允。請還寢會遂絶島定配之命。仍令王府設鞫得情。措辭見上上曰。不允。請彦衡養遂獻遂。竝令王府設鞫嚴問。措辭見上上曰。不允。執義李謙彬。持平洪履健啓曰。請薪智島荐棘罪人瑩中。設鞫嚴問。施以當律。措辭見上上曰。不允。請削板罪人有臣宗甲義駿。竝令王府設鞫嚴問。依律處斷。措辭見上上曰。不允。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。措辭見上上曰。亟停勿煩。請黑山島定配罪人李普溫。設鞫嚴問。措辭見上上曰。亟停勿煩。請鍾城府定配罪人趙濟泰。海南縣定配罪人李潤成。更令王府設鞫得情。施以當律。措辭見上上曰。不允。請楸子島定配罪人趙嵎。亟寢酌處之命。仍令王府設鞫得情。快正王法。措辭見上上曰。不允。請旌義縣安置罪人興老。亟寢酌處之命。設鞫得情。快正王法。上曰。不允。請還收罪人李彝永李㖯伊重根減死刑配之命。竝依律施行。上曰。不允。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。海南縣爲奴罪人金重得。亟令王府設鞫得情。快正王法。上曰。不允。請梁山郡定配罪人錫達。依律處斷。措辭見上上曰。不允。請削黜罪人金漢蓍。亟施竄配之典。措辭見上上曰。不允。請海南縣定配罪人金載順。亟令王府設鞫嚴問。上曰。不允。請故判書李潭。亟施追削之典。上曰。不允。請三水府定配罪人洪達洙。亟令王府。更加嚴鞫。依律處斷。上曰。不允。請長鬐縣遠竄罪人聖中。亟令王府設鞫嚴問。期於得情。快正王法。司諫朴天衡啓曰。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。措辭見上上曰。亟停勿煩。請還寢福氷酌處之命。依律處斷。措辭見上上曰。不允。請海美縣定配罪人申光復。更令王府。嚴鞫得情。上曰。不允。請楸子島定配罪人尹弘烈。亟令王府設鞫嚴問。措辭見上上曰。亟停勿煩。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請定配罪人具翼遠。亟寢酌處之命。仍令王府嚴鞫得情。快施當律。上曰。不允。請減死安置罪人大燮。亟寢酌處之命。仍令王府設鞫得情。快正王法。上曰。不允。請減死罪人弼海。亟寢酌處之命。仍令王府。設鞫得情。快正王法。上曰。不允。請放逐鄕里罪人尹得毅。施以屛裔之典。上曰。不允。請韓後翼。卽令王府。嚴鞫得情。快正邦刑。上曰。不允。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。請亟收洪良浩慶興府使除授之成命。以嚴隄防。上曰。不允。請恒善支屬。亟命散配。日謙兄弟。竝投絶島。以嚴隄防。上曰。不允。請還寢禁庭拔劍罪人朴重根殺人罪人李彝永僞印曆書罪人李㖯伊減死之命。依律處斷。上曰。不允。請遠竄罪人聖中。放逐罪人有臣宗甲義駿等。設鞫得情。快正王法。上曰。不允。請荐棘罪人瑩中。亟令王府設鞫嚴問。快施當律。上曰。不允。請大靜縣爲奴罪人金壽賢。更令王府設鞫嚴問。依律處斷。上曰。不允。請爲奴罪人河翼龍。亟令王府設鞫得情。快正王法。上曰。不允。請海南縣定配罪人李弘濟。亟令王府設鞫嚴問。上曰。不允。請海南縣竄配罪人金載順。亟令王府設鞫嚴問。上曰。不允。請亟收安置罪人睦祖煥量移之命及放逐罪人鄭遠達李俊永島配罪人閔百奮放釋之命。以嚴隄防。上曰。不允。請寢竄逐罪人朴宗岳放釋之命。上曰。不允。
정조 2년
申應顯啓曰。判義禁李重祜持張志恒草記供。依下敎來待矣。
정조 2년
吏批。判書金鍾秀在外。參判徐浩修進。參議未差。右副承旨李鎭衡進。
정조 2년
吏批啓曰。判書金鍾秀在外。參議未差。小臣獨政未安。何以爲之。敢稟。傳曰。仍爲之。
정조 2년
以鄭光漢爲刑曹判書。洪樂性爲尙衣提調。申暿爲平市令。兪岳柱爲陽智縣監。李義逸爲積城縣監。甕津府使單李邦五。
정조 2년
戊戌四月初五日。兼春秋朴行淳。刑曹啓目。罪人執吏書員徐忠錫等。其重記冊子及偸食情節。終不直告。嚴刑得情。何如。啓。傳曰。近來國綱。雖曰解弛。而幺麽蟣蝨之徒。不畏法紀。敢亦如是乎。當初文書現納之時。固當吐前日偸竊之狀。待朝家處分之下是去乙。乃敢欺罔隱匿。專事抵賴是如可。自差備嚴覈之下。始呈草冊爲遣。付刑曹推問之後。又呈他草冊是乃。至於重記去處。私簿有無。一辭粧撰。一問再問。牢諱爲計。如許頑惡之漢。前所未聞。外司下隷。猶不敢若是放恣是去等況旀。內司所屬。尤安容乃爾乎。意者此漢輩。以爲若或直招。則必爲罪上之添罪云。而此則有不然者。諸般偸竊。決是流來之事是旀。似非新犯之罪是隱則。在朝家綜核之政。亦宜付之。自首者勿問之例。不杖不刑。卽地放送。以渠利害論之。不啻懸殊兺不喩。不問則已。旣問之後。豈可徒然放釋乎更良。以此意。反復究覈。嚴杖得情爲旀。前問目中田摠拔出事。錢穀偸食事。文書幻弄事。亦莫非明有難掩之端是隱。則渠輩雖甚迷劣。亦具知覺。畢竟窮覈。得其情節之後。到此勘律。當至一罪。抑何心腸。寧被鈇銊之誅。而不卽直招乎。渠供中。以畓摠穀簿。具在官上文書。不敢自下拔出之說。殆不近理是如乎。雖以近日現發者言之。無非文書外事。以文書所在。欲爲發明之證左者。極爲絶痛。非不知加刑得情是乎矣。朝家之意。必欲窮其事實。覈之無餘蘊。故如是之際。自費許多日字。可施屢次刑訊矣。然則實有事未及究。而反致徑斃之慮乙仍于。姑爲杖問爲去乎。自本曹。除尋常個個嚴問。期於取服爲旀。今此執吏。諸漢中所謂忠錫稱名漢。不但自中之頭頭人。且是倖逭國法之物。則如有一分畏忌之心。呑吐忍杖。至於此極乎。忠錫段。加數猛杖。各別盤問爲良如敎。
정조 2년
義禁府啓目。前訓鍊大將張志恒。旣已服罪。所當請刑。而曾經閫帥。上裁。何如。啓。傳曰。本事是非除良。前此朝家之奬用張志恒者。果何如也。豈爲其人而然。意或淬勵振刷。期有成績也。日前聞大臣之奏。使卽反閱本局各庫。此亦朝家曲念之意是置。大抵志恒。飫聞喧謗乙仍于。慮其或涉情外之毁。故待査括。欲作昭晰之階是加尼。及見繡啓。摠計各項攢那之數。則爲外授散貸換貿料販等名色之所出者。不下幾許萬如是乎。居是任者再周歲。而不念報效之道。甘犯違禁之罪。若此而其可曰不負國家乎。朝家。亦非以上所謂云云之財貨。未必皆謂志恒之染手是置。雖使志恒。無纖介之近取諸身者是良置。然其背公循私。罪有所歸是旀。干紀蔑憲。咎將誰執乎。此朝家所以慨惜於志恒。重爲之嗟咄者是置。今以繡啓及爰辭中臚列發明者。不可不逐條一問。辨之無疑。然後白放。可也。嚴處。可也是如是乎。蓋數十同價布。累千兩錢貨之初不入庫。皆令外授布以易錢。錢以易木者。有何所據乎。供中云云。稱有近例。諉諸願納是乃。此猶未盡分明。何不援久遠之古例。指出給之人名是乎旀。沁庫之儲綿。容易馱上者百同。而策所之木布。數外加劃者千疋。事段改色借曰古例是乃。搬來曾所未有是旀。還送雖多前規是乃。增輸亦是未聞是隱。則何其率爾之甚乎。供中云云。不甚別白。何不條列劈破是乎旀。千緡硫銅之買入者。歸諸私藏。千文銀貨之換貿者。遲俟年條。驛保木之限五年豫買。山城穀之過周歲未捧。軍色錢之累千兩貸譯。俱是自外面驟看。則不無䵝昧之嫌者是去乙。供中云云。或有彷彿近似者是乃。亦多依違推托者是置。何不遂段明辨乎。又如兼料色太條之虛數取剩。餉軍庫米錢之有送無捧事。及軍錢幾貫之。稱以雜費。輸送策所。牛脂幾斤之諉以去滓。私自掘捧。丙申準價米則尙不畢捧。丁酉輕價米則無名發賣爲旀。私禆之擅貸許多公貨。各庫之不記許多用處等事。莫非駭惑聽聞之事。而細究委折是隱。則似是校錄之作俑是遣。固非主將之躬犯是乃。供中云云。率皆疎略。見之難曉。何不隨條指的乎是隱喩。其他應問條件。非曰不少。而瑣屑迫切。有不足煩問乙仍于。如是略略盤問爲去乎。況旀志恒。以乃祖之孫。新服之初。首除元戎者。卽以執拗雖過。決知其不誤國事是旀。自信雖甚。亦料其不負予意是隱則。種種病痛。初豈不知。而任用至此哉。噫。志恒十石之逋。可倍他人千石。一緡之欠。可倍他人百貫是如乎。國家之如是嚴問者。是豈得已而然乎。在渠道理。固當泥首屛氣。萬死遲晩是去乙。供中發明之說。全沒肯䋜兺不喩。亦欠惶蹙之意是遣。輒曰謬例是如爲旀。又曰散置是如爲昆。國家之使志恒致位如彼者。豈欲襲人之謬例是旀。置貨於散處乎。可謂萬萬寒心。至於供中結語。又以修擧經紀等語。漫漶彌縫是乃。爲國修擧者。襲用謬例是旀。爲公經紀者。任自散置乎。且念軍需所用。比經費尤有重焉。若於未及收入之際。脫有緩急之事是隱則。堂堂元戎之營。其將以二包穀數同木。能可接濟五千兵馬乎。甚至所餘幾緡錢。經一奉足。更無餘兩。當此之時。小大庫舍。皆竝枵然。不難知之者也。言念及此。寧不駭歎。然其入己與否。初不欲盤問者。亦出於容忍之意。而不謹典守之罪。潛相換易之辜。自有當律是置。國無法則已。其在懲創綜核之道。不施於此人而更于何哉。以此更良嚴問取招。明朝以聞爲良如敎。
정조 2년
刑曹啓目。司謁白景賢考律科罪。啓。傳曰。分揀放送爲良如敎。
정조 2년
戊戌四月初五日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。昨夜以摠戎使敎書之未及安寶。軍卒達曉於闕下云。殊可矜念矣。國榮曰。聖上軫恤軍兵之念。不勝欽歎矣。上曰。張志恒事。今日次對。當下敎。而何以勘律則好耶。國榮曰。以御史書啓言之。其所不法之事雖多。而旣與犯手私用有異。且設有所犯。不可不一問於渠。參以所供。然後可以勘罪矣。上曰。卿言。是矣。國榮曰。大臣亦當以拿問爲請矣。上曰。今番齎咨官之以咨文一字之誤書。至於納銀二百五十兩之多云。雖使罰金。豈過於此乎。國榮曰。此實後弊所關。當該譯官。不可無罪矣。上曰。然矣。仍命退。諸臣以次出。
정조 2년
戊戌四月初五日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。慶絢奉進湯劑。上進御。上曰。張志恒事。以拿問處分。渠將發明於供辭耶。國榮曰。觀其供辭。則可知其所犯之有無矣。上曰。俄者積城改差事。何如。國榮曰。此時畿邑。宜使年富力强者爲之。改差之敎。果好矣。上曰。惠慶宮服色。終難强定。故使儒臣博考典禮。而卿意則何如。國榮曰。臣亦不敢以臆見仰對。博考典禮。然後可以講定矣。國榮曰。俄有黃景源推考之敎。而聞實錄改修之役。以未及謄寫。以致遲延云矣。上曰。然則傳敎還入。勿爲頒布。可也。仍命退。諸臣以次出。
정조 2년
戊戌四月初五日申時。上御誠正閣。坐直承旨入待時。右承旨李義翊。假注書金載瓚。記事官徐龍輔金勉柱。以次進伏訖。上命書刑曹草記判付。書訖。命退。承史以次出。
정조 2년
戊戌四月初五日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上命讀張志恒供辭。上曰。供辭中。雖曰外授散置等事。皆有所區處云。而所謂外授散置。亦豈無罪乎。國榮曰。此亦固有罪矣。而比諸犯贓。則甚輕矣。上曰。此則然矣。而大抵國家之平日倚任。果何如。期待。果何如。此與他人有異。則此人十包穀之縮。甚於他人之百包。此人十同布之縮。甚於他人之百同矣。在渠之道。宜卽遲晩。而如是發明乎。國榮曰。聖敎允當。渠若聞此下敎。則豈敢爲發明之計乎。上曰。所謂策應所。雖曰私庫。庫中只有數同木數包米云。脫有援急。則將何以接濟五千兵馬乎。國榮曰。此是有所區處而未及收殺之致。而現發之後。則亦何敢辭其罪乎。第其本情。則非欲爲負國而然也。上曰。卿言甚忠厚矣。仍命退。諸臣以次出。
정조 2년
戊戌四月初五日初更三點。上御誠正閣。判義禁入侍時。行左承旨鄭民始。假注書金載瓚。記事官徐龍輔金勉柱。判義禁李景祜。以次進伏訖。上命書禁府張志恒草供判付。書訖。命退。諸臣以次出。
정조 2년
李義翊。以尊崇都監郞廳。以都提調意啓曰。王大妃殿玉冊文書寫官開城府留守兪彦鎬所寫草圖書一本。謹此封進。以備睿覽後。正書入刻之意。敢啓。傳曰。知道。
정조 2년
又以禮曹言啓曰。今此祔太廟及尊崇追號冊禮時。各差備官。當爲具朝服行事。而取考各年祔太廟尊崇冊禮謄錄。則以許多差備官之盡着朝服。其勢誠難啓稟。緊關差備官外。以黑團領行禮矣。今此四殿祔廟時。捧敎命冊寶印官大祝攝通禮配享功臣讀敎官。及尊崇追號冊禮時。捧冊寶官捧冊印官捧敎命官捧命服官外。其餘各差備官。依前例。以黑團領行禮事。知委。何如。傳曰。允。
정조 2년
又以禮曹言啓曰。徽寧殿追上徽號吉日進定事。旣已稟定矣。令日官更爲推擇。則上冊寶。今四月十九日辰時。改題主。同日午時爲吉云。以此日擧行。而追上徽號吉日。旣已進定。則冊寶內入內出吉日。亦當進定。故同爲推擇則內入。同月十七日辰時。內出。同月十八日辰時俱吉云。依此擧行。何如。傳曰。允。
정조 2년
傳于李鎭衡曰。右副承旨入侍。
정조 2년
傳于李義翊曰。實錄廳堂上李徽之。特除之下。尙不出肅。事甚未安。卽爲牌招察任。何如。傳曰。允。
정조 2년
敎孝宗大王廟庭配享臣贈領議政宋時烈書。王若曰。聖廡之陞躋先正。所以尊斯文。世室之追配宗臣。所以揚盛烈。爰修百年之曠典。庸答一國之輿情。予惟王政。莫先於崇賢。祀典。尤愼於陟配。若穆廟極從侑之選。亦孝陵揭追享之儀。非但迪簡在廷。以道學爲重。實惟咸秩從祀。于邦國有光。矧玆曠千載之遭逢。詎緩同一體之典禮。惟卿。天下大老。海東眞儒。早從賢師。淵源深而門路正。丕闡聖學。踐履篤而繩墨嚴。地負海涵規模。與朱子同揆。山高岳峙氣像。後孟氏一人。集大成於群賢。卓乎造道之極。彌至剛於六合。傑然蓋世之豪。士風勵而師道尊。到于今而受賜。邦禮正而詖辭息。質諸古而無疑。夫奚但一時之魁衡。寔亦爲萬代之標準。出處與伊呂而相伯仲。事業軒天地而曜日星。斯以儒門不世出之姿。克贊寧考大有爲之志。甘盤處賓師之位。粵自龍潛。諸葛任討復之功。爰托魚水。當天翻地覆之後。講義理於一部春秋。感日暮道遠之歎。贊志業於十載薪膽。對揚謨烈。尊中國而攘外夷。扶植綱常。正人心而明天理。以言乎恩義則君臣父子。以言乎契合則腹心股肱。一襲貂裘。他日風霜之與共。獨對螭陛。當時密勿之謨猷。拚聖志而益勵氷火之危衷。奉叡略而期雪宇宙之深恥。嗟大業之未半。奄天崩之纏哀。龍髥莫攀。上天之仙馭已邈。麟經獨抱。中夜之血淚長沾。白首初心。皇明之日月尙載。蒼梧暮色。寧陵之松柏空悲。皇天不憖遺。龍亡虎逝。世事極嬗變。狐恣鴟張。萬古之正氣不磨。猶然亂賊之知畏。百世之定論以俟。盡乎吾道之所存。文廟之統緖相承。惟是彰道德之大。朝家之貤贈雖擧。無以揚契遇之隆。顧縟儀未遑於先朝。而曠禮式至于今日。豈有擧國共公之議。鬱而不伸。抑亦聖祖於昭之靈。慼焉有待。肆予讀遺書而夙抱曠感。緬偉烈而維懷永圖。皇廟之御額初宣。庸識江漢朝宗之義。寶札之短跋新製。蓋慕風雲際會之休。惟玆追陞之儀。卽是繼述之事。爰講尊報之道。豈爲文拘。若論曠絶之規。可以義起。玆以卿。配享孝宗大王廟廷。幽明罔間。猗同心。同德之臣。位序是承。儼文正文敬之列。夔契贊勳華之業。功莫與儔。周召配文武之庭。禮宜可據。旣表章之無憾。庶崇奉之有辭。微盛德孰與斯焉。殆天意若待今者。於戲。念四方瞻聆之曁。莫不起欽。顧寡昧尊慕之誠。從此可展。乾坤之正義未墜。佇泰運之挽回。光岳之精英尙留。庶永命之陰騭。迪我先王陟降。保我子孫黎民。故玆敎示。想宜知悉。知製敎金憙製進
정조 2년
戊戌四月初六日。兼春秋朴行淳。刑曹啓目。罪人徐忠錫等。一向不服。嚴刑得情。何如。啓。傳曰。雖非渠輩之爲內屬者。而讀聞昨日判付是隱則。固當感悚無地。改心易慮。其矣輩手犯之事良置。無一毫隱諱。從實直告是去等。況旀。今此推問之事。非但其矣等偸竊也。卽以內司中流來襲謬之事及重記有無兺。使之現納是隱則。始雖懼罪畏刑。妄生抵賴之計是乃。及今盤問。非止一再。則設有本事之難言。萬倍於此者是良置。惟以不欺二字爲心是去等。觀此更推供辭。其矣等之招。牢諱若前。頑如豚魚。甚矣。內司下屬之獰悍也。眞所謂化外之氓也。何其與朝家軫恤渠輩。不卽加刑之德意。大不相似乎。朝家早欲刑訊渠輩。究覈實狀。而此亦吾民乙仍于。特推若保之仁。俾開圖生之路是如乎。以此之故。初推時不刑不杖。而只命施威爲旀。更推之時。又不刑不杖。而或平問。或施威是如可。及夫三推之時。猶不卽加笞杖。待取招抵賴無異。然後乃命推治。而又尙不刑。但使杖問矣。卽此除良屢次推問也。必間數日者。朝家之意。亦出於求生必死。刑期無刑之義也。其矣等。雖皆市井賤類。慾熾如火是乃。亦具同得之秉彝是隱則。爲次知中官之指揮。凡辜負恩言之罪過。是誠何心是隱喩。決非人心之所敢出者也。今則問目條件。無別樣他般指問者是置。依例判付內條件更良。捧招爲乎矣。四房執吏書員等漢段。前受杖數。旣曰不小。則一向加杖。徒有無實之歎。爲先參酌加杖。反覆究覈。期於取服爲旀。四房庫子等漢段。置滯囚亦已多日。不可徒然等待其決末。亦爲杖問爲旀。其他待令書員之囚禁四名段。當觀執吏庫子等直招與否。而推問與決罪間更有下敎。姑先保放。以待處分爲旀。至於四房執吏庫子等段。不問則已。名以推問。若是欺隱則。雖經年閱歲。不輸款之前。決無放釋之理。亦以此意。添問目嚴問宜當是旀。重記去處。尤是緊關。而內司之例。或不官上。而置諸次知之家是隱喩。該宮所有者內司耳。亦必無元無之理是置。其矣等所供內。以朔單子之啓下之。故無修整重記之事是如爲乎矣。該宮亦有朔單子。則以朔單子。爲無重記之證左。萬不成說是遣。新舊次知之交付替易時。傳與傳受之文書。果以何許文書與受乎。昨日判付及右良問目。竝以卽爲開坐發問爲旀。同供辭段。正書入啓後。姑勿罷坐。以待判付爲良如敎。
정조 2년
刑曹啓目。罪人徐忠錫。終始隱忍。嚴刑取服。何如。啓。傳曰。朝家之政令。當自內始。而內司便一掖庭。近因紀綱解弛。作爲渠輩跳踉之所。凡係文簿錢穀。䵝昧漫漶。至於莫可奈何之境。故當初盤問者。蓋以此也。屢招屢變。情狀尤甚可痛兺不喩。重記一款。抵死牢諱。顯有寧斃於杖下。不欲吐出之意。尤豈非萬萬頑悍乎。然究其本事。亦非大關係者是遣。不過些少錢穀之出入。下輩之隱情是置。在朝家不察淵魚之道。何必盡得其情而後。乃可快於意乎。近百加杖。歷日滯囚。亦足爲懲勵之道是如乎。盤問諸員役。特竝放送爲旀。渠輩所供中。法外所犯。則縱或曰舊例之謬習。亦多有白地偸食之弊。此則不可不釐正者是置。自內司。依其矣等所招條件。謄書單子入啓。則其存否。當有處分是旀。重記事段。終涉可疑。朝家前此取見於龍洞明禮等宮。則獨於內司。無重記乎。此後則次知中官遞等時。相爲傳與事。定式施行之意。竝以分付爲旀。徐忠錫段。倖漏之物也。決不可循例放送。亦爲分付內司。卽爲沙汰爲良如敎。
정조 2년
戊戌四月初六日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。昨夜張志恒供辭判付。何如。國榮曰。渠必感泣。無辭仰對矣。上曰。貪風。最爲生民之茶毒。何以則可以懲勵耶。國榮曰。貪風未祛。卽由於風俗之侈靡而然矣。大抵侈靡之習。卽古人所謂食不爲充腹而已。盈案而相誇。衣不爲蔽體而已。華美而相競之類也。以此之習。其何能不貪乎。國家懲貪之典。非不嚴矣。而此猶末也。先使風俗務尙節儉。則貪風。不期祛而自祛矣。上曰。侈靡之習。其害果多矣。國榮曰。此則不可卒然禁止。而自上益懋節儉之德。使在下者觀感。然後可以至於移風易俗之境矣。上曰。所奏。是矣。仍命退。諸臣以次出。
정조 2년
戊戌四月初六日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。禁府公事。尙不入來乎。國榮曰。今方開坐云矣。上曰。向來宣薦禁軍事。果是善變通者乎。國榮曰。行之未久。姑未知大段效害。而第武士中入於末副薦者。甚爲抑鬱云矣。上曰。何故耶。國榮曰。宣薦則入於禁軍。以爲初仕之階梯。而至於末副薦。則不無向隅之歎矣。上曰。何以則好耶。國榮曰。渠輩以爲。禁御兩營騎士中。有末副薦之遷轉窠。而其數不多。若於兩營騎士中。除出一番。使渠輩取才入屬。以爲遷轉之階梯。一如宣薦禁軍。則實爲渠輩疏通入仕之道云。此非但渠輩之所願。其在國家用人之方。亦似不妨矣。上曰。此果公私兩便之道也。與御將相議。後日次對稟定。好矣。國榮曰。此亦事係變通。不可輕易決定。賓對時下詢大臣而處之。似好矣。上曰。然矣。仍命退。諸臣以次出。
정조 2년
戊戌四月初六日未時。上御誠正閣。右副承旨入侍時。右副承旨李鎭衡。假注書李兢淵。記事官徐龍輔金勉柱。以次進伏訖。上命讀刑曹公事。仍命書判付。上曰。昨夜張志恒供辭判付。見之乎。鎭衡曰。見之矣。上曰。判付辭意。何如。鎭衡曰。辭旨懇惻。苟有人心者。孰不感泣乎。上曰。同副有病云乎。鎭衡曰。適有實𧏮。今日不得仕進矣。上曰。罪人供辭。卽爲捧入事。分付刑曹。仍命退。諸臣以次出。
정조 2년
戊戌四月初六日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。張志恒再供。見之否。國榮曰。見之矣。上曰。將何以勘律耶。國榮曰。其所謂外授散置換貿等事。雖不可全然無罪。而旣與犯贓有異。似不至重律矣。上曰。其在玉成之道。決不可寬恕矣。國榮曰。律之輕重。臣不敢質對。而此是將臣之事也。恐不可輕易處分。下詢大臣而勘處。似好矣。上曰。卿言。是矣。明當問于大臣。處之矣。上曰。都監庫直之負萬金者。將何以處之乎。國榮曰。論以法紀。罪不容誅。其在懲後之道。不可寬貸。而萬金之貨。將無推懲之道。是亦可悶矣。上命讀諸道狀啓。仍命退。諸臣以次出。
정조 2년
戊戌四月初六日二更三點。上御誠正閣。右副承旨入侍時。右副承旨李鎭衡。假注書金載瓚。記事官徐龍輔金勉柱。以次進伏訖。上命書刑曹草記判付。書訖。命退。承史以次出。
정조 2년
行都承旨洪國榮藥院直。行左承旨鄭民始坐。右承旨李義翊坐。左副承旨徐有防傳旨未下。右副承旨李鎭衡坐直。同副承旨申應顯坐直。注書柳孟養藥院直鄭東浚病。假注書李兢淵仕直金載瓚仕直。事變假注書柳文養仕。
정조 2년
李義翊啓曰。領議政金尙喆。左議政鄭存謙。右議政徐命善。依下敎來待矣。傳曰。入侍。戶判同爲入侍。
정조 2년
傳于申應顯曰。左承旨入侍。都監堂上同爲入侍。
정조 2년
申應顯。以禮曹言啓曰。延祐宮上諡日字。以六月初。更爲推擇事。命下矣。卽令日官推擇。則來六月初二日辰時初九日辰時俱吉云。以何日定行乎。敢稟。傳曰。以初二日爲之。
정조 2년
傳于申應顯曰。張志恒。以一律以草記。卽爲擧行事。分付。
정조 2년
傳于申應顯曰。明日別茶禮時刻。以午初初刻爲之。
정조 2년
傳于洪國榮曰。都提調持加減交濟湯入侍。
정조 2년
申應顯。以刑曹言啓曰。盤問諸員役。竝放送。而自內司。其所招條件。謄書單子入啓。此後重記次知中官遞等時。相爲傳與事定式。徐忠錫。決不可循例放送。卽爲沙汰事。判下矣。書員徐忠錫白祥暻金致亨池宗賢崔得恒南益瑞崔仁大。庫直金贊景劉漢福張太輝宋元甲。竝放送。依判下卽爲擧行事。亦爲嚴飭於該司之意。敢啓。傳曰。知道。
정조 2년
戊戌四月初七日。兼春秋朴行淳。義禁府啓目。張志恒攢那公貨之罪。照法勘處事。上裁。何如。啓。傳曰。今覧更招。可謂令人憫然不樂。命大臣入侍者。亦以此也。張志恒所犯。不啻尺寸之朽。而思其祖想其心。亦不害爲于城是隱則。豈忍終棄乎。況旀染指入己之狀。初不條列於繡啓是遣。亦不見捉於爰辭。宜有參恕之道兺不喩。大臣之意。亦與予意同意。時囚罪人張志恒段。以不謹典守公貨。犯此那移換易之律議處。使志恒改慮易意。勿負國家爲良如敎。
정조 2년
戊戌四月初七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。大臣皆入來乎。國榮曰。皆已來待矣。上曰。張志恒事。問于大臣後處分。而許多營貨之消瀜。雖曰志恒之手犯。繡啓旣不顯言其眞贓。則此與肥己有異。將從惟輕處分。而大臣若執難。則誠難處矣。國榮曰。聖意。誠好矣。渠雖無狀。有此犯贓之科。其所染指。豈至如此之多乎。此必不察文書。見欺於人也。上曰。卿言。果好矣。予亦歸之於儱侗矣。命退去。諸臣以次出。
정조 2년
戊戌四月初七日午時。上御熙政堂。大臣戶判同爲入侍時。領議政金尙喆。左議政鄭存謙。右議政徐命善。行戶曹判書具允鈺。行左承旨鄭民始。假注書金載瓚。記事官徐龍輔金勉柱。以次進伏訖。尙喆曰。聖候。何如。上曰。一樣矣。命讀張志恒口招判付。上曰。志恒聞此。必有所感矣。渠意以爲何如云耶。尙喆曰。聞諸獄官。志恒俯伏聽敎之時。嗚咽流涕云矣。辭敎嚴正之中。自有藹然動人之意。志恒豈不知感乎。讀奏至他人千石之句。上曰。予之委恃於渠者。乃如此乎。今日之至有此事。誠非所期。豈不慨惜耶。上曰。受債見囚者。何必處之。其中一人。米爲萬包。錢過萬緡。實爲難處矣。命善曰。誠爲難處。而且聞御史所奏。則終無可捧之路云。許多公貨。竟歸耗失。亦豈不甚悶乎。上曰。犯罪者旣非一二。則擧皆致法。是亦爲難矣。尙喆曰。此等不法之民。決不可容貸。其在懲後之道。宜斷以一律矣。讀奏至志恒口供。上曰。雖以供辭見之。皆有所區處。非渠牟利肥己之事。則推此可知矣。尙喆曰。雖非渠私自附己者。而事之至此。實非所期於渠者矣。上曰。其所處事。全爲儱侗。一任下輩之幻弄矣。渠供所謂只憑近例。不識事體云者。豈可成說乎。身爲大將。不識局事。則將作何如人也。上曰。物無終棄者。志恒固當有罪。而決非終棄之人矣。若以益己染手。有所見捉。則實屬罔赦。而今以御史書啓言之。非渠附益之事則明矣。似不可以贓律罪之。卿等之意。何如。僉曰。誠然矣。不謹典守之罪。渠雖甘心。而論以附己之律。則實非本情。惟在參量善處矣。存謙曰。其在不欲終棄之道。宜有從重勘法。以爲渠玉成之地。似好矣。上命書判付。上曰。志恒之祖。眞猛將云矣。尙喆曰。志恒焉敢肖其祖乎。鵬翼。眞將才矣。驕於士夫。慈於士卒。能得三軍之死心。時人謂以關將軍矣。江上鍊兵之路。忽有群豕。突過軍前。鵬翼亟命射殪之。大饗諸軍。招失豕者。厚與豕價而送之。雖此一事。能有古將風矣。存謙曰。處分至此。在志恒誠爲天地之恩。再造之澤矣。上曰。張志恒終是活物矣。上曰。惠慶宮法服。似當以靑天色爲之矣。古者王大妃法服。以紫的靑天兩色爲之。後來則只備紫服。而不用靑天色矣。今以靑天色爲惠慶宮法服。似好矣。命善曰。聖敎。誠好矣。依此擧行。似允當矣。尙喆曰。瀋陽使。後日政差出事。命下矣。書狀官不可不擇。雖未及陞品。勿拘陞擬之意。分付。何如。上曰。依爲之。命善曰。實錄廳時政記。旣盡抄節。而丙申二月十九日。則其時翰林趙公鎭。謂有情勢。尙不修納。爲先禁推。申飭修納。自同月二十三日。至三月十五日。則李心淵。當爲修納。自八月初九日。至十二月十二日。則因其時下番朴祐源之引嫌區處。李心淵又當替修。而心淵今已削科。皆令朴祐源依例修納。何如。上曰。依爲之。出擧條命退。諸臣以次出。
정조 2년
戊戌四月初七日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。張志恒處分。何如。國榮曰。處分。誠好矣。判付中。思其祖及豈忍終棄等敎。在渠實爲感泣矣。上曰。那移之罪。固所難免。而不肥其己。容有可言者矣。國榮曰。此人但嚴猛。而小欠愛恤。故軍心不得其歡。疎率而不能綜核。故奸細從中幻弄。至於此境。而其本心。則誠在爲國。必不有意於肥己矣。上曰。今者處分。使渠欲爲改心革慮之意。渠能知予意乎。國榮曰。渠非木石。則豈不感激聖意乎。上曰。戶判所奏白綿紙加貢事。何如。如此則紙道稍勝乎。國榮曰。臣聞此言。將欲陳達矣。當初白綿紙減削。每有移準之物。故雖減元數。足爲支用矣。自丙申以後。連有別使。紙政每患不足。故戶判有此復舊加貢之請。朝家之所當許施。而計其貢價。則其數近二千石。紙政之艱辛。雖甚可悶。當此經用不足之時。又爲加貢。殊非軫念經費之道。此不可輕易許施者矣。上曰。戶判以七百石仰奏。大臣亦皆爲好。故以其數之不甚夥然。果許之矣。國榮曰。俄見戶判。則果爲錯奏。將欲登對仰奏云矣。上曰。貢價旣如是夥然。則決難許施之事矣。國榮曰。貢價變通。事係不小。商量定式。好矣。命退去。諸臣以次出。
정조 2년
戊戌四月初七日申時。上御誠正閣。左承旨都監堂上同爲入侍時。左承旨鄭民始。行戶曹判書具允鈺。記事官柳孟養林錫喆金勉柱。以次進伏訖。上曰。徽寧殿改題主。旣已進定。則習儀。何以爲之乎。允鈺曰。習儀亦當進定矣。上曰。延祜宮上諡日。更爲推擇云乎。允鈺曰。禮曹更以初二初九日推擇。今將入啓云矣。上曰。俄者戶判所奏白綿紙加貢事。戶判果錯料云乎。允鈺曰。臣果未細量。遽然錯奏。極甚惶悚矣。上曰。元數幾何。允鈺曰。元數果是一千七百石。而只以七百石。仰奏矣。上曰。當初許施者。旣問於大臣。且其數之不甚夥然。故爲慮紙政。輕易許之矣。元數旣至近二千石。則經費大縮。不可不商量爲之。俄者擧條。勿施。可也。命戶判先退。上曰。鄭弘淳之當初減定。誠有妙理。今戶判之欲爲復舊。誠未可知矣。民始曰。旣減之貢。似難創出矣。上曰。陳賀班次。每每錯雜。有一定圖式。然後可能齊整。故予有酌古參今。出一圖式卿方帶兵房。書此圖式。以此施行。可也。命退去。諸臣以次出。
정조 2년
戊戌四月初七日戌時。上御誠正閣。都承旨入侍時。都承旨洪國榮。記事官柳孟養林錫喆金勉柱。以次進伏訖。上曰。白綿紙加貢事。俄者戶判入侍。擧條已爲勿施。而二千石加貢。旣甚不些。則初豈不商量而輕先奏達乎。良可慨然。國榮曰。孰不知經用艱乏。而戶判則只慮紙道之難繼。未及細量而奏達矣。上曰。陳賀時班次。每患錯雜。不成貌樣。故出圖式。已給兵房矣。若依此排設。則必無不齊之弊矣。國榮曰。近來殿座時。無一定序次。故臨時每嘗紛雜。若以圖式遵行。則好矣。命退去。諸臣以次出。
정조 2년
行都承旨洪國榮藥院直。行左承旨鄭民始坐直。右承旨李義翊坐直。左副承旨李普行未肅拜。右副承旨李鎭衡坐。同副承旨申應顯坐。注書柳孟養藥院直鄭東浚仕直。事變假注書柳文養仕。
정조 2년
申應顯啓曰。合辭方張之時。憲府無詣臺之員。除在外疏批未下外。未肅拜呈告人員。竝卽牌招。何如。傳曰。允。
정조 2년
以香室夏享大祭受押單子。傳于申應顯曰。代押孝明殿親祭。
정조 2년
左議政鄭存謙。京畿楊州地焚黃呈辭。傳于申應顯曰。給由馬澆奠床備給。
정조 2년
鄭民始啓曰。臣依定式。今日進詣仁政殿月臺。入直禁軍等器械服色點考。則皆無頉。仍以傳敎內辭意勞問。則竝好在云矣。敢啓。傳曰。知道。
정조 2년
以承傳色口傳下敎曰。祔廟在近。禮當一拜。明日進詣延福殿展拜。夏享大祭省器後。還宮。
정조 2년
傳于李義翊曰。趙時敏加資。依例下批。
정조 2년
李義翊啓曰。孝明殿夏享大祭親祭祭文。當爲製進。大提學徐命膺。卽爲牌招。何如。傳曰。允。
정조 2년
又以實錄廳郞廳。以摠裁官意啓曰。庚辰辛巳兩年時政記。先爲移奉。政院日記。亦爲取來之意。敢啓。傳曰。知道。政院日記。亦以庚辰辛巳兩年。先爲取去。可也。
정조 2년
又啓曰。實錄廳草記。庚辰年日記十二卷。辛巳年日記十二卷出送事。允下矣。自庚辰至辛巳合二十四卷。出送之意。敢啓。傳曰。知道
정조 2년
以平安監司洪樂純加分狀啓。傳于鄭民始曰。今日內草記回啓事。分付備局。
정조 2년
承旨前望單子入之。李普行落點。
정조 2년
傳于李義翊曰。新除授承旨。卽爲牌招察任。
정조 2년
鄭民始啓曰。明日大駕詣延福殿後。王大妃殿惠慶宮問安。何承旨進去乎。敢稟。傳曰。同副承旨進去。
정조 2년
以濟州防禦使黃㝡彦狀啓。二月令靑橘及三月令搥引鰒。阻風過限。惶恐待罪。傳于李義翊曰。勿待罪事。回諭。
정조 2년
李義翊。以禮曹言啓曰。凡大祭時祭物。例於前一日陳設矣。今此十三室十四室未祔之前。徑設祭膳。恐涉未安。而壬寅以後祔太廟。皆先爲陳設矣。今亦依此例擧行乎。敢稟。傳曰。依此爲之。
정조 2년
又以吏曹言啓曰。實錄廳堂上兪彦鎬差下之後。臣曹當以同知實錄事。啓下。而日前他堂上啓下時。致使遺漏。未卽擧行。兪彦鎬。依例單付同知實錄事以入。而臣則惶恐待罪之意。敢啓。傳曰。知道。勿待罪。
정조 2년
又以備邊司言啓曰。平安監司洪樂純加分狀啓。今日內草記回啓事。命下矣。觀其狀辭。則備陳道內還穀不足之狀。仍請各邑鎭留庫中。或三分一。或四分一。隨其緩急。量宜加分矣。今此所謂分數。出於斟量。依狀請施行之意。分付。何如。傳曰。允。
정조 2년
申應顯。以義禁府言啓曰。張志恒照律以草記卽爲擧行事。命下矣。時囚罪人張志恒。不謹典守公貨。犯此那移換易罪。取考律文。則大明律那移出納條有曰。凡各衙門收支錢糧等物。若監臨主守。不正收正支。那移出納者。計贓準監守。自盜論罪。止杖一百。流三千里。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。張志恒。杖一百收贖。告身盡行追奪。全羅道靈巖郡流三千里定配。而以判付內辭意。具罪目。依例發遣府都事。押送配所。何如。傳曰。允。
정조 2년
又以義禁府言啓曰。在囚中官。姑令保放。待査事決末。更爲拿囚事。命下。故時囚罪人金德九。姑令保放矣。査事旣已決末。依下敎。還囚之意。敢啓。傳曰。知道。
정조 2년
又以義禁府言啓曰。齎咨官金鴻喆定配事。承傳啓下矣。金鴻喆。慶尙道梁山郡定配。而還渡江後。以承傳內辭意。具罪目。依例發遣府書吏。所到處執捉。仍令押送配所。何如。傳曰。允。
정조 2년
李義翊。以兵曹言啓曰。明日動駕時。領軍之將。不可不備。而內禁衛將一員未差。羽林將李匡運。前任羅州營將。時在任所。未及上來。今姑改差。竝與未差之代。一體口傳差出。以爲領軍侍衛之地。何如。傳曰。允。
정조 2년
吏曹口傳政事。以鄭景曾爲內禁將。李煜爲羽林將。
정조 2년
以慶尙監司李性源狀啓。熊川等邑居業武金思默等渰死事。傳于李義翊曰。令本道恤典擧行。
정조 2년
副應敎李在學疏曰。伏以居諸迅駛。孝明殿祥事奄過。伏惟孝思慨廓。益復罔極。仍伏念臣以庸陋賤品。出入邇列。偏蒙雨露之私。曾無絲毫之補。及承出疆之任。尤切負乘之懼。夙夜一念。惟在於不辱君命。以報其萬一。而意外之嘖言橫加。辨暴之文字見格。計窮路阻。泯默而歸。仰貽聖上之憂念。至有大夫之跋涉。一則臣罪。二則臣罪。還渡以來。惟鈇銊是俟。譴削之罰。匪罪伊榮。而甄敍之命。旋降於中路。館職之除。又下於不日。臣以惶以感。不知死所。豈不欲卽日趨承。以伸逖違之忱。而宿愆旣深。私分難安。敢將惶蹙之情。仰陳自列之章。伏乞亟賜嚴誅。以爲奉使無狀者之戒焉。臣方自訟。何敢以使事論人。而旣有聞而不一陳之。則此又臣之罪也。大抵專對之任。其責甚重。而從前宗班之當是任者。又鮮廉謹。若言其最甚者。則無如樂林君埏者也。行事之鄙瑣。歸橐之貪汚。所可道也。言亦醜耳。臣以古人簠簋不飾之義。不欲索言其某事某事。以傷忠厚之風。而遺臭狼藉。至今喧傳。譯舌無不怨。郵隷無不唾之。至於彼人目之以商大人。則一言以蔽之曰。辱國也。在朝廷懲後之道。恐不可無罰。臣謂樂林君埏。宜命銓部。勿復檢擬於使望。亦卽嚴加處分焉。近來象譯之全不庸意於國事。誠爲大悶。凡所以道達事情。從間斡旋者。專靠此輩。而無事之時。猶且如彼。則有大於此。其將柰何。雖以李湛事言之。昨冬落後。蓋緣其稱有病故而在灣時。扶舁入見。言語動止。若將不保朝夕者然。臣等渡江之後。其病卽差。趲程而歸。歸後便卽如常云。疾病之來。雖曰不免。規避之跡。終難掩覆。一李湛。雖不足深誅。其在懲一礪百之道。不可置之。臣謂首譯李湛。亦宜施以遠配之典也。答曰。省具所陳。竝依施。爾其勿辭。從速察職。
정조 2년
備忘記。樂林君埏。索知如此。堂疏又論。削去仕版。放逐鄕里。
정조 2년
戊戌四月初八日辰時。上御誠正閣。都承旨入侍時。都承旨洪國榮。記事官柳孟養林錫喆金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。當初安眠島斫木事。誠爲不緊矣。綏吉園丁字閣。旣以舊材用之。則新斫之木。可謂無用矣。國榮曰。島木斫來。殊甚重難。且輸運之際。沿路之爲弊不些矣。上曰。斫來之木。何以周處則好耶。國榮曰。今則還給之外。無他道矣。上曰。然則還爲輸送乎。國榮曰。只令還給。則水營自當區處矣。上曰。當初斫伐輸運。貽弊於島氓。罔有紀極。先何斫來。後何還給。朝廷之命令。可謂顚倒矣。國榮曰。當初斫來之事。戶判似未商量而然矣。上曰。武藝別監。近侍差備門。所任甚重。而近來無別上德。料布甚薄。故不無解弛之慮。予意則左右番。各以久勤一人。差送都監別武士。仍昇執事。其外又有效勞者。無論三營。特差敎鍊官。則非但爲激勸之道。肘腋親兵。尤益堅固。卿意。何如。國榮曰。其在團束奬拔之道。如是區處。誠甚得當矣。上曰。祔廟在近。延福殿當一番展拜矣。國榮曰。其在情禮。似當爲之矣。命退去。諸臣以次出。